CELEX: 32020R0477
Language: el
Date: 2020-03-31 00:00:00
Title: Εκτελεστικός κανονισμός (ΕΕ) 2020/477 της Επιτροπής της 31ης Μαρτίου 2020 για την τροποποίηση του εκτελεστικού κανονισμού (ΕΕ) 2020/39 της Επιτροπής για την επιβολή οριστικού δασμού αντιντάμπινγκ στις εισαγωγές υπεροξοθειικών (υπερθειικών) αλάτων καταγωγής Λαϊκής Δημοκρατίας της Κίνας, έπειτα από επανεξέταση ενόψει της λήξης της ισχύος των μέτρων αντιντάμπινγκ σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου

1.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 100/25
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/477 ΤΗΣ ΕΠΙΤΡΟΠΗΣ
         της 31ης Μαρτίου 2020
         για την τροποποίηση του εκτελεστικού κανονισμού (ΕΕ) 2020/39 της Επιτροπής για την επιβολή οριστικού δασμού αντιντάμπινγκ στις εισαγωγές υπεροξοθειικών (υπερθειικών) αλάτων καταγωγής Λαϊκής Δημοκρατίας της Κίνας, έπειτα από επανεξέταση ενόψει της λήξης της ισχύος των μέτρων αντιντάμπινγκ σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: ο βασικός κανονισμός), και ιδίως το άρθρο 13 παράγραφος 3 και το άρθρο 14 παράγραφος 5,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         1.1.   Ισχύοντα μέτρα
         
         
                     (1)
                  
                  
                     Στις 11 Οκτωβρίου 2007 το Συμβούλιο επέβαλε, με τον κανονισμό (ΕΚ) αριθ. 1184/2007 του Συμβουλίου (2), οριστικό δασμό αντιντάμπινγκ στις εισαγωγές υπεροξοθειικών αλάτων καταγωγής, μεταξύ άλλων, Λαϊκής Δημοκρατίας της Κίνας (στο εξής: τα αρχικά μέτρα). Σε δύο εταιρείες αναγνωρίστηκε καθεστώς οικονομίας της αγοράς (στο εξής: ΚΟΑ). Η μία εξ αυτών έλαβε ατομικό δασμολογικό συντελεστή αντιντάμπινγκ 24,5 %. Η άλλη εταιρεία, η ABC Chemicals (Shanghai) Co., Ltd. (στο εξής: ABC Shanghai), διαπιστώθηκε ότι δεν εφάρμοζε πρακτική ντάμπινγκ και έλαβε, ως εκ τούτου, ατομικό δασμολογικό συντελεστή αντιντάμπινγκ 0 %. Όλες οι άλλες εταιρείες υπόκεινται σε δασμολογικό συντελεστή αντιντάμπινγκ 71,8 %. Η έρευνα που οδήγησε στην επιβολή των αρχικών μέτρων θα αναφέρεται στο εξής ως «αρχική έρευνα».
                  
               
                     (2)
                  
                  
                     Στις 17 Δεκεμβρίου 2013, έπειτα από επανεξέταση ενόψει της λήξης ισχύος των μέτρων, το Συμβούλιο επέκτεινε τα μέτρα αντιντάμπινγκ κατά των εισαγωγών από τη Λαϊκή Δημοκρατία της Κίνας (στο εξής: ΛΔΚ) με τον κανονισμό (ΕΕ) αριθ. 1343/2013 του Συμβουλίου (στο εξής: τα επεκταθέντα μέτρα) (3).
                  
               
                     (3)
                  
                  
                     Στις 17 Δεκεμβρίου 2018, μετά τη δημοσίευση ανακοίνωσης για την επικείμενη λήξη του ισχύοντος μέτρου (4), η Επιτροπή, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (5) (στο εξής: η ανακοίνωση για την έναρξη διαδικασίας), ανήγγειλε την έναρξη δεύτερης επανεξέτασης ενόψει της λήξης ισχύος των μέτρων, σύμφωνα με το άρθρο 11 παράγραφος 2 του βασικού κανονισμού.
                  
               
                     (4)
                  
                  
                     Στις 17 Ιανουαρίου 2020, μετά τη δεύτερη επανεξέταση ενόψει της λήξης ισχύος των μέτρων, η Επιτροπή διατήρησε τα αρχικά μέτρα με τον εκτελεστικό κανονισμό (ΕΕ) 2020/39 της Επιτροπής (6). Τα εν λόγω μέτρα θα αναφέρονται στο εξής ως «μέτρα που ισχύουν επί του παρόντος».
                  
               1.2.   Αυτεπάγγελτη έναρξη
         
         
                     (5)
                  
                  
                     Κατά το πρώτο εξάμηνο του 2019, η Επιτροπή ανέλυσε τα διαθέσιμα στοιχεία σχετικά τους τρόπους και τα κυκλώματα πωλήσεων των υπεροξοθειικών αλάτων από την επιβολή των αρχικών μέτρων. Οι στατιστικές εισαγωγών έδειξαν μεταβολή του τρόπου διεξαγωγής των εμπορικών συναλλαγών μετά την επιβολή του οριστικού δασμού αντιντάμπινγκ στο υπό εξέταση προϊόν. Οι εν λόγω στατιστικές έδειξαν επίσης ότι οι κινεζικές εισαγωγές εισέρχονται τώρα στην Ένωση κυρίως υπό τον πρόσθετο κωδικό TARIC για προϊόντα που κατασκευάζονται από την ABC Shanghai και δεν υπόκεινται σε δασμούς αντιντάμπινγκ. Ωστόσο, από τα αποδεικτικά στοιχεία που είχε στην κατοχή της η Επιτροπή προέκυψε ότι η ABC Shanghai δεν παρήγε πλέον υπεροξοθειικά άλατα, οπότε η μεταβολή του τρόπου διεξαγωγής των εμπορικών συναλλαγών φαινόταν να οφείλεται στη διοχέτευση των εξαγωγών. Δεν φαινόταν να υπάρχει αποχρών λόγος ή οικονομική δικαιολογία γι’ αυτή τη διοχέτευση των εξαγωγών εκτός από το γεγονός ότι ο υφιστάμενος δασμός για την ABC Shanghai είναι 0 %.
                  
               
                     (6)
                  
                  
                     Επιπλέον, η Επιτροπή διέθετε επαρκή αποδεικτικά στοιχεία από τα οποία προκύπτει ότι τα επανορθωτικά αποτελέσματα της επιβολής των ισχυόντων μέτρων αντιντάμπινγκ στα υπεροξοθειικά άλατα υπονομεύονταν τόσο ως προς τις ποσότητες όσο και ως προς τις τιμές.
                  
               
                     (7)
                  
                  
                     Τέλος, η Επιτροπή διέθετε επαρκή αποδεικτικά στοιχεία σύμφωνα με τα οποία οι τιμές των εξαγωγών υπεροξοθειικών αλάτων από την ABC Shanghai αποτελούσαν επί του παρόντος αντικείμενο ντάμπινγκ σε σχέση με την κανονική αξία που είχε καθοριστεί προηγουμένως.
                  
               
                     (8)
                  
                  
                     Ως εκ τούτου, η Επιτροπή, αφού ενημέρωσε τα κράτη μέλη, αποφάσισε να κινήσει, με δική της πρωτοβουλία, έρευνα σύμφωνα με το άρθρο 13 του βασικού κανονισμού σχετικά με την πιθανή καταστρατήγηση, από την εταιρεία ABC Shanghai, των μέτρων αντιντάμπινγκ που ισχύουν επί του παρόντος και να υποβάλει σε καταγραφή τις εισαγωγές υπεροξοθειικών αλάτων από την ABC Shanghai. Η έναρξη της έρευνας αναγγέλθηκε με τη δημοσίευση εκτελεστικού κανονισμού στην Επίσημη Εφημερίδα της Ευρωπαϊκής Ένωσης στις 26 Σεπτεμβρίου 2019 (στο εξής: ο κανονισμός για την έναρξη της έρευνας) (7).
                  
               1.3.   Έρευνα
         
         
                     (9)
                  
                  
                     Η Επιτροπή ενημέρωσε τις αρχές της Λαϊκής Δημοκρατίας της Κίνας (στο εξής: ΛΔΚ), την εταιρεία ABC Shanghai και τον ενωσιακό κλάδο παραγωγής σχετικά με την έναρξη της έρευνας. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους, καθώς και να ζητήσουν να γίνουν δεκτά σε ακρόαση.
                  
               
                     (10)
                  
                  
                     Επιπλέον, η Επιτροπή ζήτησε συγκεκριμένα από την ABC Shanghai να ενημερώσει την Επιτροπή αν επιθυμούσε να συνεργαστεί στη διαδικασία και να συμπληρώσει ερωτηματολόγιο. Στις 8 Οκτωβρίου 2019 η ABC Shanghai επιβεβαίωσε ότι θα συνεργαζόταν με την Επιτροπή, προκειμένου να αποδείξει ότι η πρακτική και ο τρόπος διεξαγωγής των πωλήσεών της είναι οικονομικά και νομικά δικαιολογημένα. Κατά συνέπεια, στις 9 Οκτωβρίου 2019 της απεστάλη ερωτηματολόγιο.
                  
               
                     (11)
                  
                  
                     Στις 19 Νοεμβρίου 2019 η Επιτροπή έλαβε απαντήσεις στο ερωτηματολόγιο από την ABC Shanghai και τις δύο συνδεδεμένες μ’ αυτήν εταιρείες, δηλαδή τη Siancity Xiamen Co., Ltd (στο εξής: Siancity) και τη Fujian Hongguan Chemical Corp (στο εξής: Hongguan).
                  
               
                     (12)
                  
                  
                     Στις 28 Ιανουαρίου 2020 η Επιτροπή ενημέρωσε όλα τα ενδιαφερόμενα μέρη για τα ουσιώδη πραγματικά περιστατικά και το σκεπτικό βάσει των οποίων επρόκειτο να υπαχθεί η ABC Shanghai στον δασμολογικό συντελεστή για όλες τις άλλες εταιρείες της τάξης του 71,8 %. Σε όλα τα μέρη δόθηκε προθεσμία εντός της οποίας θα μπορούσαν να διατυπώσουν παρατηρήσεις σχετικά με την κοινοποίηση.
                  
               
                     (13)
                  
                  
                     Στις 12 Φεβρουαρίου 2020 η ABC Shanghai διατύπωσε παρατηρήσεις σχετικά με την κοινοποίηση της Επιτροπής. Οι παρατηρήσεις αυτές αναλύθηκαν και ελήφθησαν υπόψη όπου κρίθηκε σκόπιμο. Κανένα άλλο ενδιαφερόμενο μέρος δεν υπέβαλε παρατηρήσεις σχετικά με την κοινοποίηση της Επιτροπής.
                  
               1.4.   Περίοδος αναφοράς και περίοδος έρευνας
         
         
                     (14)
                  
                  
                     Η έρευνα κάλυψε την περίοδο από την 1η Ιανουαρίου 2016 έως τις 30 Ιουνίου 2019 (στο εξής: ΠΕ). Για την ΠΕ συλλέχθηκαν στοιχεία, προκειμένου να εξεταστούν, μεταξύ άλλων, η εικαζόμενη μεταβολή του τρόπου διεξαγωγής των εμπορικών συναλλαγών και η πρακτική, η διαδικασία ή η εργασία που οδήγησε σ’ αυτή τη μεταβολή. Για την περίοδο από την 1η Ιουλίου 2018 έως τις 30 Ιουνίου 2019 (στο εξής: περίοδος αναφοράς ή ΠΑ) ζητήθηκαν λεπτομερέστερα στοιχεία, προκειμένου να εξεταστεί η ενδεχόμενη υπονόμευση των επανορθωτικών συνεπειών των ισχυόντων μέτρων, καθώς και η ενδεχόμενη ύπαρξη ντάμπινγκ.
                  
               2.   ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ
         
         2.1.   Γενικές παρατηρήσεις
         
         
                     (15)
                  
                  
                     Σύμφωνα με το άρθρο 13 παράγραφος 1 του βασικού κανονισμού, η Επιτροπή ανέλυσε i) κατά πόσον υπήρξε μεταβολή του τρόπου διεξαγωγής των εμπορικών συναλλαγών όσον αφορά μεμονωμένους παραγωγούς-εξαγωγείς της ΛΔΚ, ii) κατά πόσον η μεταβολή αυτή ήταν απόρροια πρακτικής, διαδικασίας ή εργασίας για την οποία δεν υπήρχε ικανός αποχρών λόγος ή οικονομική δικαιολογία πλην της επιβολής δασμού, iii) κατά πόσον υπήρχαν αποδεικτικά στοιχεία για ζημία ή ότι οι επανορθωτικές συνέπειες του δασμού υπονομεύονταν όσον αφορά τις τιμές και/ή τις ποσότητες του προϊόντος που αποτέλεσε αντικείμενο της έρευνας και iv) κατά πόσον υπήρχαν αποδεικτικά στοιχεία για ντάμπινγκ σε σχέση με τις κανονικές αξίες που είχαν καθοριστεί προηγουμένως για το ομοειδές προϊόν.
                  
               2.2.   Υπό εξέταση προϊόν και προϊόν που αποτελεί αντικείμενο της έρευνας
         
         
                     (16)
                  
                  
                     Το υπό εξέταση προϊόν είναι υπεροξοθειικά (υπερθειικά) άλατα, συμπεριλαμβανομένου του θειικού υπεροξυμονοθειικού καλίου, καταγωγής ΛΔΚ, τα οποία επί του παρόντος υπάγονται στους κωδικούς ΣΟ 2833 40 00 και ex 2842 90 80 (κωδικός TARIC 2842908020) (στο εξής: το υπό εξέταση προϊόν).
                  
               
                     (17)
                  
                  
                     Τα υπεροξοθειικά άλατα χρησιμοποιούνται ως εκκινητής ή ως οξειδωτικό μέσο σε μια σειρά διεργασιών. Ορισμένα παραδείγματα περιλαμβάνουν τη χρήση τους ως εκκινητή πολυμερισμού στην παραγωγή πολυμερών, ως παράγοντα χάραξης στην παραγωγή πλακετών τυπωμένων κυκλωμάτων ή ως λευκαντικής ουσίας σε καλλυντικά προϊόντα για τα μαλλιά.
                  
               
                     (18)
                  
                  
                     Το προϊόν που αποτελεί αντικείμενο της έρευνας κατά τη διάρκεια της παρούσας διαδικασίας είναι το ίδιο με εκείνο που ορίζεται στην αιτιολογική σκέψη 16 και υπάγεται επί του παρόντος στους ίδιους κωδικούς με το υπό εξέταση προϊόν, το οποίο εισάγεται υπό τον πρόσθετο κωδικό TARIC A820 (στο εξής: το προϊόν που αποτελεί αντικείμενο της έρευνας).
                  
               2.3.   Λεπτομερή πορίσματα της έρευνας
         
         2.3.1.   Πληροφορίες που ελήφθησαν από τις εθνικές τελωνειακές αρχές
         
         
                     (19)
                  
                  
                     Στις 14 Ιουνίου 2019 οι γερμανικές τελωνειακές αρχές ενημέρωσαν την Επιτροπή ότι τα τιμολόγια της Siancity, εμπόρου συνδεδεμένου με την ABC Shanghai, περιλάμβαναν συστηματικά δήλωση με την οποία πιστοποιούνταν ότι τα εισαγόμενα υπεροξοθειικά άλατα είχαν παραχθεί από την εταιρεία ABC Shanghai και, ως εκ τούτου, οι αποστολές είχαν εκτελωνιστεί για θέση σε ελεύθερη κυκλοφορία στη Γερμανία υπό τον πρόσθετο κωδικό TARIC A820 (8).
                  
               
                     (20)
                  
                  
                     Στις 2 Σεπτεμβρίου 2019 οι γαλλικές τελωνειακές αρχές ενημέρωσαν την Επιτροπή ότι είχαν λάβει τιμολόγιο με ημερομηνία 3 Ιουνίου 2019 από τη Siancity, το οποίο περιλάμβανε δήλωση που πιστοποιούσε ότι τα εισαγόμενα υπεροξοθειικά άλατα είχαν παραχθεί από την εταιρεία ABC Shanghai.
                  
               2.3.2.   Η απάντηση στο ερωτηματολόγιο της ABC Shanghai και των συνδεδεμένων μ’ αυτήν εταιρειών Siancity και Hongguan
         
         
                     (21)
                  
                  
                     Όπως αναφέρεται στην αιτιολογική σκέψη 11, στις 19 Νοεμβρίου 2019 η Επιτροπή έλαβε απαντήσεις στο ερωτηματολόγιο από την ABC Shanghai και τις δύο συνδεδεμένες μ’ αυτήν εταιρείες, δηλαδή τη Siancity και την Hongguan (στο εξής: όμιλος ABC και/ή ABC Shanghai και οι συνδεδεμένες μ’ αυτήν εταιρείες). Ο όμιλος ABC υπέβαλε επίσης, την ίδια ημέρα, λεπτομερέστερη επεξηγηματική σημείωση, με ορισμένες λεπτομερείς προκαταρκτικές παρατηρήσεις σχετικά με την έναρξη της εν λόγω διαδικασίας κατά της καταστρατήγησης.
                  
               
                     (22)
                  
                  
                     Τα κύρια στοιχεία των δηλώσεων σε αυτά τα έγγραφα μπορούν να συνοψιστούν ως εξής:
                     
                                 —
                              
                              
                                 Πριν από το 2017 και στη διάρκειά του, το υπό εξέταση προϊόν παρήγε η ABC Shanghai, που εδρεύει στη Σαγκάη.
                              
                           
                                 —
                              
                              
                                 Τον Φεβρουάριο του 2017 ένας από τους μετόχους της ABC Shanghai απέκτησε το 20 % των μετοχών της Hongguan με τη συνεισφορά τόσο μετρητών όσο και εγκαταστάσεων παραγωγής της ABC Shanghai. Η Hongguan εδρεύει στην επαρχία Fujian, σε απόσταση περίπου 900 km από τη Σαγκάη. Έκτοτε, οι εταιρείες ABC Shanghai και Hongguan είναι συνδεδεμένες εταιρείες. Η δεύτερη είχε συσταθεί τον Νοέμβριο του 2009 και αναδιαρθρώθηκε σε συμμετοχική εταιρεία τον Δεκέμβριο του 2016.
                              
                           
                                 —
                              
                              
                                 Λόγω σειράς νομοθετικών πράξεων και τροποποιήσεων της νομοθεσίας για την προστασία του περιβάλλοντος, συμπεριλαμβανομένης νομοθετικής πράξης για τη μετεγκατάσταση επιχειρήσεων επικίνδυνων χημικών που βρίσκονται σε αστικές και οικιστικές περιοχές, ο ελέγχων μέτοχος της ABC Shanghai ήταν αναγκασμένος να παύσει την παραγωγή στις εγκαταστάσεις της στη Σαγκάη. Προχώρησε στη μετεγκατάσταση της παραγωγής στη συνδεδεμένη μ’ αυτήν εταιρεία Hongguan στην επαρχία Fujian. Η ABC Shanghai έπαυσε «επισήμως» την παραγωγή της στις 31 Δεκεμβρίου 2017 και κατέστη εμπορική εταιρεία από την 1η Ιανουαρίου 2018 και μετά.
                              
                           
                                 —
                              
                              
                                 Η ABC Shanghai μετέφερε όλες τις εγκαταστάσεις παραγωγής της από τις εγκαταστάσεις της στη Σαγκάη στις εγκαταστάσεις της συνδεδεμένης μ’ αυτήν εταιρείας Hongguan το 2018 (9). Από το 2018 (10) η Hongguan παρήγε και πωλούσε υπεροξοθειικά άλατα στην ABC Shanghai, η οποία με τη σειρά της τα πωλεί στους πελάτες της, συμπεριλαμβανομένης της συνδεδεμένης μ’ αυτήν εταιρείας Siancity, η οποία εξάγει το προϊόν που αποτελεί αντικείμενο της έρευνας στην αγορά της Ένωσης.
                              
                           
                                 —
                              
                              
                                 Σύμφωνα με τους ισχυρισμούς, η απόφαση και η δράση της ABC Shanghai δεν αποσκοπούσαν στην καταστρατήγηση των ισχυόντων μέτρων.
                              
                           
               2.3.3.   Ανάλυση των εγγράφων που υποβλήθηκαν από την ABC Shanghai και τις συνδεδεμένες μ’ αυτήν εταιρείες
         
         
                     (23)
                  
                  
                     Η ABC Shanghai ήταν η νομική οντότητα που προσδιορίζεται ειδικά ως παραγωγός-εξαγωγέας σε όλους τους κανονισμούς που επιβάλλουν δασμούς αντιντάμπινγκ στα υπεροξοθειικά άλατα καταγωγής ΛΔΚ. Υπόκειται σε δασμολογικό συντελεστή αντιντάμπινγκ 0 %, που εφαρμόζεται στις εισαγωγές υπό τον ειδικό ανά εταιρεία πρόσθετο κωδικό TARIC A820 (11).
                  
               
                     (24)
                  
                  
                     Επιπλέον, τόσο στην αρχική έρευνα όσο και στους δύο κανονισμούς επανεξέτασης ενόψει της λήξης ισχύος των μέτρων, που αναφέρονται στις αιτιολογικές σκέψεις 1, 2 και 4, προβλέπεται ότι η εφαρμογή οποιουδήποτε ατομικού δασμολογικού συντελεστή —συμπεριλαμβανομένου του δασμολογικού συντελεστή της τάξης του 0 % της ABC Shanghai— θα εξαρτάται από την προσκόμιση έγκυρου εμπορικού τιμολογίου, το οποίο θα φέρει δήλωση ότι το υπό εξέταση προϊόν κατασκευάστηκε από την (επωνυμία και διεύθυνση της εταιρείας) (πρόσθετος κωδικός TARIC).
                  
               
                     (25)
                  
                  
                     Μετά την έναρξη της παρούσας έρευνας κατά της καταστρατήγησης, η ABC Shanghai ενημέρωσε την Επιτροπή, για πρώτη φορά στις 19 Νοεμβρίου 2019, ότι δεν κατασκεύαζε πλέον η ίδια το προϊόν που αποτελεί αντικείμενο της έρευνας, δεδομένου ότι έπαυσε την παραγωγή της στο τέλος του 2017. Ωστόσο, όπως αναφέρεται παρακάτω στην αιτιολογική σκέψη 39 και με βάση τις δηλώσεις που αναφέρονται σε αυτήν στην αιτιολογική σκέψη 40 παρακάτω, η ABC Shanghai εξακολουθούσε να εξάγει τουλάχιστον περισσότερο από το 85 % των συνολικών όγκων των κινεζικών εισαγωγών του προϊόντος που αποτέλεσε αντικείμενο της έρευνας το 2018 και κατά την ΠΑ, αντιστοίχως.
                  
               
                     (26)
                  
                  
                     Επιπλέον, στο πλαίσιο της απάντησης στο ερωτηματολόγιο, η Siancity υπέβαλε στις 19 Νοεμβρίου 2019 τρία τιμολόγια που εκδόθηκαν το 2018 σε εισαγωγείς της Ένωσης. Τα εν λόγω τρία τιμολόγια φέρουν δήλωση ότι η νομική οντότητα ABC Shanghai με τον πρόσθετο κωδικό TARIC A820, που υπόκειται σε δασμολογικό συντελεστή 0 %, ήταν ο κατασκευαστής του προϊόντος που αποτελεί αντικείμενο της έρευνας και καλύπτεται από το τιμολόγιο, δηλαδή των υπεροξοθειικών αλάτων.
                  
               
                     (27)
                  
                  
                     Οι δηλώσεις σχετικά με τα τρία αυτά τιμολόγια, που οδήγησαν στην εφαρμογή του δασμολογικού συντελεστή αντιντάμπινγκ 0 %, ήταν ανακριβείς. Όπως αναφέρεται στην αιτιολογική σκέψη 22, η ABC Shanghai «επισήμως» έπαυσε την παραγωγή της στο τέλος του 2017. Ως εκ τούτου, δεν ήταν ο κατασκευαστής των υπεροξοθειικών αλάτων που καλύπτονται από τα τρία τιμολόγια. Οι εν λόγω εισαγωγές θα έπρεπε να είχαν δηλωθεί υπό τον πρόσθετο κωδικό TARIC για «όλες τις άλλες εταιρείες» και θα έπρεπε να είχαν υπαχθεί σε δασμολογικό συντελεστή αντιντάμπινγκ 71,8 %, δηλαδή τον δασμολογικό συντελεστή αντιντάμπινγκ που εφαρμόζεται σε όλες τις άλλες εταιρείες οι οποίες δεν έχουν ειδικά ατομικό δασμολογικό συντελεστή αντιντάμπινγκ.
                  
               
                     (28)
                  
                  
                     Με βάση τα ανωτέρω, η Επιτροπή κατέληξε στο συμπέρασμα ότι η ABC Shanghai και οι συνδεδεμένες μ’ αυτήν εταιρείες είχαν σκοπίμως αποκρύψει το γεγονός ότι η νομική οντότητα ABC Shanghai δεν κατασκεύαζε πλέον το προϊόν που αποτελεί αντικείμενο της έρευνας από το 2018, καθώς και τις άλλες σημαντικές μεταβολές στη δομή του ομίλου της, ώστε να συνεχίσει να είναι σε θέση να επωφελείται από τον ατομικό δασμολογικό συντελεστή αντιντάμπινγκ της ABC Shanghai 0 % για τις εισαγωγές προϊόντων που κατασκευάζονται από τη συνδεδεμένη μ’ αυτήν εταιρεία Hongguan. Η πρακτική αυτή συνιστά «διοχέτευση», δεδομένου ότι ο ατομικός δασμολογικός συντελεστής 0 % της ABC Shanghai χρησιμοποιείται για να «διοχετεύσει» προϊόντα που παράγονται από άλλη εταιρεία στην Ένωση χωρίς την καταβολή του δασμολογικού συντελεστή που θα ίσχυε για τα προϊόντα αυτά.
                  
               
                     (29)
                  
                  
                     Η ABC Shanghai και οι συνδεδεμένες μ’ αυτήν εταιρείες δεν προσκόμισαν κανένα στοιχείο που να αποδεικνύει την ύπαρξη οποιουδήποτε αποχρώντος λόγου ή οικονομικής δικαιολογίας για την πρακτική αυτή, πέραν της δυνατότητας αποφυγής της επιβολής δασμών αντιντάμπινγκ στις εξαγωγές υπεροξοθειικών αλάτων που παράγονται από τη Hongguan στην Ένωση.
                  
               
                     (30)
                  
                  
                     Μετά την κοινοποίηση, η ABC Shanghai επανέλαβε ότι «η μεταβολή αυτή ήταν αποκλειστικά απόρροια περιβαλλοντικών απαιτήσεων, οι οποίες ανάγκασαν την ABC Shanghai να προβεί στη μετεγκατάσταση του συνόλου των εγκαταστάσεων παραγωγής της εκτός Σαγκάης σε διαφορετική τοποθεσία». Επομένως, η απόφασή της περί μετεγκατάστασης ήταν αναγκαία για τη συνέχιση των εμπορικών δραστηριοτήτων και όχι ως μέσο για την καταστρατήγηση του δασμού. Επισήμανε επίσης ότι η ABC Shanghai είναι εταιρεία που διοικείται από ιδιώτη ο οποίος δεν είχε γνώση του δικαίου αντιντάμπινγκ, της καταστρατήγησης ή οποιασδήποτε υποχρέωσης υποβολής στοιχείων προς την Επιτροπή.
                  
               
                     (31)
                  
                  
                     Η Επιτροπή απέρριψε αυτά τα επιχειρήματα.
                  
               
                     (32)
                  
                  
                     Πρώτον, η μεταβολή του 2018 δεν μπορεί να θεωρηθεί απλή μετεγκατάσταση. Η ABC Shanghai ήταν η νομική οντότητα που προσδιορίζεται ειδικά ως παραγωγός-εξαγωγέας στον κανονισμό που επιβάλλει δασμούς αντιντάμπινγκ στα υπεροξοθειικά άλατα καταγωγής ΛΔΚ. Το 2017 ένας από τους μετόχους της ABC Shanghai αγόρασε μετοχές μιας υφιστάμενης εταιρείας (Hongguan), η οποία παρήγε ήδη το υπό εξέταση προϊόν. Από τις αρχές του 2018 και μετά, ο εξοπλισμός παραγωγής της ABC Shanghai είχε μεταφερθεί σε αυτή τη διαφορετική νομική οντότητα (Hongguan). Ως εκ τούτου, η Hongguan έγινε ο κατασκευαστής του προϊόντος που αποτελεί αντικείμενο της έρευνας και η ABC Shanghai έγινε ο έμπορος.
                  
               
                     (33)
                  
                  
                     Δεύτερον, η ABC Shanghai είχε λάβει καθεστώς οικονομίας της αγοράς («ΚΟΑ»). Η αναγνώριση αυτού του καθεστώτος εξαρτώταν σε μεγάλο βαθμό από την οικονομική κατάσταση της μονάδας παραγωγής στη νομική οντότητα στη Σαγκάη. Δεν μπορεί να θεωρηθεί ούτε αποδείχθηκε ότι επικρατούν οι ίδιες συνθήκες στο εργοστάσιο της Hongguan στην επαρχία Fujian. Ως εκ τούτου, η Hongguan δεν μπορούσε να αντιμετωπίζεται σαν να είχε αναλάβει τον δασμολογικό συντελεστή της ABC Shanghai, ο οποίος βασιζόταν σε διαπίστωση ΚΟΑ.
                  
               
                     (34)
                  
                  
                     Τρίτον, η εφαρμογή του ατομικού δασμολογικού συντελεστή της εξαρτιόταν από την προσκόμιση έγκυρου εμπορικού τιμολογίου, το οποίο έφερε δήλωση ότι το υπό εξέταση προϊόν είχε κατασκευαστεί από τη νομική οντότητα ABC Shanghai. Ωστόσο, η νομική οντότητα ABC Shanghai εξακολουθούσε να προσδιορίζεται ως ο κατασκευαστής του προϊόντος που αποτελεί αντικείμενο της έρευνας στα έγγραφα τεκμηρίωσης των εισαγωγών που προσκομίζονταν στις τελωνειακές αρχές στην ΕΕ, παρά το γεγονός ότι δεν ήταν η νομική οντότητα που είχε πράγματι κατασκευάσει τα εμπορεύματα από τις αρχές του 2018 και μετά. Κατά συνέπεια, ο δασμολογικός συντελεστής που εφαρμόζεται στα εμπορεύματα που κατασκευάζονται από την ABC Shanghai εφαρμόστηκε εσφαλμένα στις εισαγωγές που είχαν παραχθεί, στην πραγματικότητα, από άλλη νομική οντότητα και έπρεπε να είχαν υπαχθεί σε υψηλότερο δασμολογικό συντελεστή.
                  
               
                     (35)
                  
                  
                     Τέταρτον, όσον αφορά το επιχείρημα ότι ο ιδιώτης που διοικεί την ABC Shanghai δεν είχε καμία γνώση του δικαίου αντιντάμπινγκ, η Επιτροπή υπενθύμισε ότι η πρόθεση δεν αποτελεί νομική απαίτηση για τη διαπίστωση της ύπαρξης καταστρατήγησης σύμφωνα με το άρθρο 13 παράγραφος 1 του βασικού κανονισμού. Σε κάθε περίπτωση, οι επανειλημμένες δηλώσεις από τη Siancity προς τις τελωνειακές αρχές της ΕΕ ότι η ABC Shanghai ήταν ο παραγωγός-εξαγωγέας φαίνεται να δείχνουν την αντίληψη ότι μόνο η ABC Shanghai θα επωφελούνταν από τον δασμό 0 %. Θα εναπόκειται στην αρμόδια αρχή της ΕΕ να διερευνήσει κατά πόσον υπήρξε τελωνειακή απάτη σχετικά με τις δηλώσεις στα τιμολόγια από τον όμιλο ABC.
                  
               
                     (36)
                  
                  
                     Ως εκ τούτου, η Επιτροπή ενέμεινε στη διαπίστωσή της ότι η ABC Shanghai και οι συνδεδεμένες μ’ αυτήν εταιρείες δεν είχαν υποβάλει στοιχεία που να αποδεικνύουν την ύπαρξη οποιουδήποτε αποχρώντος λόγου ή οικονομικής δικαιολογίας για τη δήλωση της ABC Shanghai ως κατασκευαστή των εισαγωγών του υπό εξέταση προϊόντος εκτός από την αποφυγή της επιβολής υψηλότερου δασμολογικού συντελεστή αντιντάμπινγκ στις εξαγωγές υπεροξοθειικών αλάτων της στην Ένωση.
                  
               2.4.   Μεταβολή του τρόπου διεξαγωγής των εμπορικών συναλλαγών
         
         2.4.1.   Όγκος εισαγωγών από την Κίνα
         
         
                     (37)
                  
                  
                     Ειδικά ανά εταιρεία στοιχεία παρέχονται στη βάση δεδομένων που έχει καταρτιστεί σύμφωνα με το άρθρο 14 παράγραφος 6 του βασικού κανονισμού (στο εξής: η βάση δεδομένων του άρθρου 14 παράγραφος 6). Η εν λόγω βάση δεδομένων συγκεντρώνει, μεταξύ άλλων, τα στοιχεία που υποβάλλονται κάθε μήνα στην Επιτροπή από τα κράτη μέλη σχετικά με τις εισαγωγές προϊόντων που υπόκεινται σε μέτρα αντιντάμπινγκ, συμπεριλαμβανομένων και των ειδικών ανά εταιρεία πρόσθετων κωδικών TARIC. Επομένως, η Επιτροπή χρησιμοποίησε στοιχεία από τη βάση δεδομένων του άρθρου 14 παράγραφος 6, για να προσδιορίσει τη μεταβολή του τρόπου διεξαγωγής των εμπορικών συναλλαγών, συγκρίνοντας τους παραγωγούς-εξαγωγείς με διαφορετικό επίπεδο δασμών για τους σκοπούς της παρούσας έρευνας. Τα εν λόγω στοιχεία ευθυγραμμίζονται με τα μη επαληθευμένα στοιχεία που ελήφθησαν στο πλαίσιο της απάντησης στο ερωτηματολόγιο στις 19 Νοεμβρίου 2019 (βλέπε αιτιολογική σκέψη 11).
                  
               
                     (38)
                  
                  
                     Οι όγκοι των εισαγωγών του προϊόντος που αποτελεί αντικείμενο της έρευνας αντιπροσώπευαν πάνω από το 85 % των συνολικών όγκων των κινεζικών εισαγωγών του υπό εξέταση προϊόντος στην Ένωση κατά την περίοδο έρευνας, συμπεριλαμβανομένης της ΠΑ, σύμφωνα με τα στοιχεία της βάσης δεδομένων του άρθρου 14 παράγραφος 6.
                  
               2.4.2.   Μεταβολή του τρόπου διεξαγωγής των εμπορικών συναλλαγών στην Κίνα
         
         
                     (39)
                  
                  
                     Ο πίνακας 1 παρακάτω δείχνει τον όγκο των εισαγωγών του υπό εξέταση προϊόντος σε (μη εμπιστευτικό) εύρος από τη ΛΔΚ στην Ένωση από την 1η Ιανουαρίου 2016 έως το τέλος της περιόδου αναφοράς.
                     
                        Πίνακας 1
                     
                     
                        Συνολικός όγκος των εισαγωγών από τη ΛΔΚ στην Ένωση (σε τόνους, φάσματα)
                     
                     
                                  
                              
                              
                                 2016
                              
                              
                                 2017
                              
                              
                                 2018
                              
                              
                                 ΠΑ
                              
                           
                                 ΟΓΚΟΣ ΕΙΣΑΓΩΓΩΝ
                              
                              
                                 2 300  –
                                 3 000 
                              
                              
                                 3 600  –
                                 4 200 
                              
                              
                                 4 200  –
                                 4 800 
                              
                              
                                 4 000  –
                                 4 800 
                              
                           
                                 
                                    Πηγή: βάση δεδομένων του άρθρου 14 παράγραφος 6.
                              
                           
               
                     (40)
                  
                  
                     Ο όγκος των συνολικών εισαγωγών από τη ΛΔΚ αυξήθηκε συστηματικά κατά τα έτη 2016 έως 2018. Επιπλέον, παρά τη μικρή μείωση του όγκου των εισαγωγών κατά την ΠΑ σε σύγκριση με το έτος 2018, οι τιμές αυτές εξακολουθούν να είναι σημαντικά υψηλότερες από τις τιμές κατά τη διάρκεια των ετών 2016 και 2017. Όπως αναφέρεται στην αιτιολογική σκέψη 38, ο όγκος των εισαγωγών του προϊόντος που αποτελεί αντικείμενο της έρευνας αντιπροσώπευε πάνω από το 85 % των συνολικών όγκων των κινεζικών εισαγωγών του υπό εξέταση προϊόντος στην Ένωση κατά την περίοδο έρευνας.
                  
               
                     (41)
                  
                  
                     Όπως εξηγείται στα τμήματα 2.3.2. και 2.3.3., ο παραγωγός-εξαγωγέας ABC Shanghai έπαυσε την παραγωγή του στο τέλος του 2017 και έγινε έμπορος από το 2018 και μετά. Επιπλέον, η συνδεδεμένη μ’ αυτήν εταιρεία Hongguan έγινε ο κατασκευαστής του προϊόντος που αποτελεί αντικείμενο της έρευνας από τις αρχές του 2018.
                  
               
                     (42)
                  
                  
                     Ωστόσο, κατά τη διάρκεια του 2018 και κατά την ΠΑ, εξακολούθησαν να πραγματοποιούνται εισαγωγές, στην Ένωση, του προϊόντος που αποτελεί αντικείμενο της έρευνας, οι οποίες καταλογίζονταν στη νομική οντότητα ABC Shanghai, μετά την παύση της παραγωγής της. Ο όγκος των εισαγωγών κατά τη διάρκεια του 2018 και της ΠΑ υπ’ αυτόν τον πρόσθετο κωδικό TARIC (Α820) ήταν σε υψηλότερα επίπεδα σε σχέση με τα έτη 2016 και 2017, όταν η ABC Shanghai εξακολουθούσε να είναι ο κατασκευαστής των εισαγόμενων υπεροξοθειικών αλάτων στην Ένωση. Παράλληλα, οι εισαγωγές υπό τον πρόσθετο κωδικό TARIC για «όλους τους άλλους παραγωγούς» A999 μειώθηκαν κατά τη διάρκεια της περιόδου έρευνας.
                  
               
                     (43)
                  
                  
                     Μετά την κοινοποίηση, η ABC Shanghai ισχυρίστηκε ότι η μεταβολή του τρόπου διεξαγωγής των συναλλαγών και των πωλήσεών της ήταν νόμιμα αιτιολογημένη λόγω των επιβληθέντων περιβαλλοντικών κανόνων και ότι δεν είχε άλλες επιλογές εκτός από τη μετεγκατάσταση.
                  
               
                     (44)
                  
                  
                     Η Επιτροπή απέρριψε αυτόν τον ισχυρισμό. Όπως εξηγείται παραπάνω στην αιτιολογική σκέψη 32, τα συμβάντα του 2018 δεν μπορούν να χαρακτηριστούν ως απλή μετεγκατάσταση των εγκαταστάσεων παραγωγής, αλλά συνιστούσαν μεταβολή της εταιρικής δομής μετά την οποία μια άλλη νομική οντότητα παρήγε το προϊόν που αποτελεί αντικείμενο της έρευνας. Επιπλέον, η αρχική έρευνα είχε καθορίσει δασμολογικό συντελεστή 0 % όσον αφορά τη νομική οντότητα ABC Shanghai, ο οποίος είχε βασιστεί στο καθεστώς οικονομίας της αγοράς μόνο για τη συγκεκριμένη οντότητα (βλέπε αιτιολογική σκέψη 33 παραπάνω). Η ABC Shanghai θα έπρεπε, συνεπώς, να έχει ενημερώσει την Επιτροπή σχετικά με την εν λόγω μεταβολή, ώστε να μπορέσει η Επιτροπή να εξετάσει τις ενδεχόμενες συνέπειες της εν λόγω μεταβολής για την εφαρμογή των μέτρων αντιντάμπινγκ στις εισαγωγές του προϊόντος που αποτελεί αντικείμενο της έρευνας από τη νέα εταιρεία παραγωγής. Ωστόσο, η ABC Shanghai επέλεξε να μην το πράξει.
                  
               2.4.3.   Μορφή της πρακτικής καταστρατήγησης στην Κίνα
         
         
                     (45)
                  
                  
                     Το άρθρο 13 παράγραφος 1 του βασικού κανονισμού ορίζει ότι η μεταβολή του τρόπου διεξαγωγής των εμπορικών συναλλαγών απορρέει από μια πρακτική, διαδικασία ή εργασία για την οποία δεν υφίσταται ικανός αποχρών λόγος ή άλλη οικονομική δικαιολογία πλην της επιβολής του δασμού. Η εν λόγω πρακτική, διαδικασία ή εργασία περιλαμβάνει, μεταξύ άλλων, την αναδιοργάνωση από τους εξαγωγείς ή τους παραγωγούς των τρόπων και των κυκλωμάτων των πωλήσεών τους στη χώρα που υπόκειται στα μέτρα, ούτως ώστε να μπορούν να εξάγουν τα προϊόντα τους στην Ένωση μέσω παραγωγών που επωφελούνται από ατομικό δασμό χαμηλότερο από τον δασμό που εφαρμόζεται στα προϊόντα των κατασκευαστών.
                  
               
                     (46)
                  
                  
                     Όπως εξηγείται στο τμήμα 2.3, η Επιτροπή διαπίστωσε ότι η ABC Shanghai και οι συνδεδεμένες μ’ αυτήν εταιρείες εφάρμοζαν πρακτικές καταστρατήγησης μέσω της διοχέτευσης. Αν και η εταιρεία Hongguan δεν διέθετε δικό της πρόσθετο ειδικό ανά εταιρεία κωδικό, άρχισε να εξάγει στην Ένωση μεγάλες ποσότητες του υπό εξέταση προϊόντος από το 2018 και εξής υπό τον ειδικό ανά εταιρεία πρόσθετο κωδικό TARIC της ABC Shanghai.
                  
               
                     (47)
                  
                  
                     Ο όγκος των εισαγωγών στην Ένωση υπό τον ειδικό ανά εταιρεία πρόσθετο κωδικό TARIC της ABC Shanghai (A820) αντιπροσωπεύει ποσοστό άνω του 85 % του συνολικού όγκου των εισαγωγών στην Ένωση κατά τη διάρκεια του 2018 και της περιόδου αναφοράς, σύμφωνα με τα στοιχεία της βάσης δεδομένων του άρθρου 14 παράγραφος 6. Ωστόσο, η νομική οντότητα ABC Shanghai δεν ήταν ο παραγωγός αυτών των όγκων εισαγωγών· παραγωγός ήταν η Hongguan.
                  
               
                     (48)
                  
                  
                     Οι αλλαγές στις εμπορικές ροές προς την Ένωση συνιστούν μεταβολή του τρόπου διεξαγωγής των εμπορικών συναλλαγών μεταξύ των συνδεδεμένων εταιρειών Hongguan (κατασκευαστής του προϊόντος που αποτελεί αντικείμενο της έρευνας από το 2018 και εξής) και ABC Shanghai (κατασκευαστής του προϊόντος που αποτελεί αντικείμενο της έρευνας έως το τέλος του 2017) στη χώρα που υπόκειται σε μέτρα και στην Ένωση, η οποία μεταβολή απορρέει από πρακτική, διαδικασία ή εργασία για την οποία η έρευνα δεν έφερε στο φως αποχρώντα λόγο ή οικονομική δικαιολογία πλην της αποφυγής του υψηλότερου δασμού ή του δασμού που εφαρμόζεται σε όλες τις άλλες εταιρείες ο οποίος ισχύει για τα υπεροξοθειικά άλατα καταγωγής ΛΔΚ.
                  
               
                     (49)
                  
                  
                     Με βάση τα ανωτέρω, η Επιτροπή διαπίστωσε ότι εφαρμόζονταν πρακτικές διοχέτευσης του προϊόντος που αποτελεί αντικείμενο της έρευνας.
                  
               2.5.   Μη ικανός αποχρών λόγος ή οικονομική δικαιολογία πλην της επιβολής του δασμού αντιντάμπινγκ
         
         
                     (50)
                  
                  
                     Όπως εξηγείται στις αιτιολογικές σκέψεις 28-29, η έρευνα δεν κατέδειξε κανέναν αποχρώντα λόγο ή οικονομική δικαιολογία για τις πρακτικές διοχέτευσης από τα οικεία μέρη πέραν της αποφυγής του υψηλότερου ισχύοντος δασμού στις εισαγωγές υπεροξοθειικών αλάτων από τη Hongguan, καταγωγής ΛΔΚ.
                  
               2.6.   Αποδεικτικά στοιχεία ως προς την ύπαρξη ντάμπινγκ
         
         
                     (51)
                  
                  
                     Σύμφωνα με το άρθρο 13 παράγραφος 1 του βασικού κανονισμού, η Επιτροπή εξέτασε αν υπήρχαν αποδεικτικά στοιχεία για ντάμπινγκ σε σχέση με την κανονική αξία που είχε καθοριστεί προηγουμένως για το υπό εξέταση προϊόν.
                  
               
                     (52)
                  
                  
                     Για τον καθορισμό της κανονικής αξίας, η Επιτροπή αποφάσισε να χρησιμοποιήσει τα στοιχεία από την πλέον πρόσφατη έρευνα που οδήγησε στα μέτρα που ισχύουν επί του παρόντος, και συγκεκριμένα την κανονική αξία εκ του εργοστασίου ανά τύπο προϊόντος που καθορίζεται στο τμήμα 3.1.4. του κανονισμού (ΕΕ) 2020/39 της Επιτροπής.
                  
               
                     (53)
                  
                  
                     Η τιμή εξαγωγής ανά τύπο προϊόντος βασίστηκε στα στοιχεία που παρείχε η Siancity, ο συνδεδεμένος έμπορος εντός του ομίλου ABC, τα οποία περιλαμβάνονταν στην απάντηση στο ερωτηματολόγιο που ελήφθη στις 19 Νοεμβρίου 2019. Οι εν λόγω τιμές εξαγωγής προσαρμόστηκαν για να φθάσουν σε αξία εκ του εργοστασίου.
                  
               
                     (54)
                  
                  
                     Στη συνέχεια, η μέση κανονική αξία ανά τύπο προϊόντος συγκρίθηκε με τη μέση σταθμισμένη τιμή εξαγωγής ανά τύπο προϊόντος κατά την ΠΑ.
                  
               
                     (55)
                  
                  
                     Δεδομένου ότι αυτές οι τιμές εξαγωγής για όλους τους τύπους του προϊόντος ήταν χαμηλότερες από την κανονική αξία για τους εν λόγω τύπους του προϊόντος, η ύπαρξη ντάμπινγκ επιβεβαιώθηκε για το προϊόν που αποτελεί αντικείμενο της έρευνας.
                  
               2.7.   Υπονόμευση των επανορθωτικών συνεπειών του δασμού αντιντάμπινγκ
         
         
                     (56)
                  
                  
                     Τέλος, σύμφωνα με το άρθρο 13 παράγραφος 1 του βασικού κανονισμού, η Επιτροπή εξέτασε κατά πόσον οι εισαγωγές του προϊόντος που αποτελεί αντικείμενο της έρευνας είχαν υπονομεύσει τις επανορθωτικές συνέπειες των μέτρων που ισχύουν επί του παρόντος ως προς τις ποσότητες και τις τιμές.
                  
               
                     (57)
                  
                  
                     Στην αιτιολογική σκέψη 109 του εκτελεστικού κανονισμού (ΕΕ) 2020/39 της Επιτροπής, η Επιτροπή διαπίστωσε ότι η ενωσιακή κατανάλωση ανήλθε σε 37 000 έως 43 000 τόνους κατά την περίοδο της έρευνας επανεξέτασης ενόψει της λήξης ισχύος των μέτρων (που καλύπτει την περίοδο από την 1η Οκτωβρίου 2017 έως τις 30 Σεπτεμβρίου 2018), που είναι το πλέον πρόσφατο στοιχείο για την ενωσιακή κατανάλωση που έχει στην κατοχή της η Επιτροπή. Το μερίδιο αγοράς των εισαγωγών που πραγματοποιήθηκαν υπό τον πρόσθετο ειδικό ανά εταιρεία κωδικό TARIC A820 κατά τη διάρκεια της ΠΑ σύμφωνα με τη βάση δεδομένων του άρθρου 14 παράγραφος 6 υπερβαίνει το 10 % της συνολικής αγοράς της Ένωσης, που αποτελεί σημαντικό μερίδιο της αγοράς.
                  
               
                     (58)
                  
                  
                     Όσον αφορά τις τιμές, δεν διαπιστώθηκε μέση μη ζημιογόνος τιμή στην τελευταία έρευνα που οδήγησε στα μέτρα που ισχύουν επί του παρόντος. Ως εκ τούτου, η Επιτροπή έκρινε σκόπιμο να χρησιμοποιήσει το μέσο κόστος παραγωγής του ενωσιακού κλάδου παραγωγής, δεδομένου ότι το κόστος αυτό είναι χαμηλότερο από τη μέση μη ζημιογόνο τιμή. Το μέσο κόστος παραγωγής του ενωσιακού κλάδου παραγωγής —όπως καθορίστηκε στην πιο πρόσφατη έρευνα η οποία οδήγησε στα μέτρα που ισχύουν επί του παρόντος— συγκρίθηκε με τις σταθμισμένες μέσες τιμές CIF του ομίλου ABC που διαπιστώθηκε ότι καταστρατηγούσαν τα μέτρα κατά την ΠΑ της παρούσας έρευνας, σύμφωνα με τα στοιχεία της βάσης δεδομένων του άρθρου 14 παράγραφος 6.
                  
               
                     (59)
                  
                  
                     Δεδομένου ότι οι τιμές CIF ήταν χαμηλότερες από το μέσο κόστος παραγωγής του ενωσιακού κλάδου παραγωγής, οι εισαγωγές με καταστρατήγηση των κανόνων υπονόμευσαν τις επανορθωτικές συνέπειες του δασμού όσον αφορά τις τιμές.
                  
               
                     (60)
                  
                  
                     Επομένως, η Επιτροπή κατέληξε στο συμπέρασμα ότι οι πρακτικές διοχέτευσης που περιγράφονται παραπάνω υπονόμευσαν τις επανορθωτικές συνέπειες των μέτρων που ισχύουν επί του παρόντος τόσο ως προς τις ποσότητες όσο και ως προς τις τιμές.
                  
               3.   ΜΕΤΡΑ
         
         
                     (61)
                  
                  
                     Με βάση τα ανωτέρω, η Επιτροπή κατέληξε στο συμπέρασμα ότι ο οριστικός δασμός αντιντάμπινγκ που επιβλήθηκε στις εισαγωγές υπεροξοθειικών αλάτων καταγωγής ΛΔΚ είχε καταστρατηγηθεί με πρακτικές διοχέτευσης μέσω της ABC Shanghai, που υπόκειται σε δασμό αντιντάμπινγκ 0 %.
                  
               
                     (62)
                  
                  
                     Σύμφωνα με το άρθρο 13 παράγραφος 1 δεύτερο εδάφιο του βασικού κανονισμού, ο δασμός αντιντάμπινγκ στις εισαγωγές του υπό εξέταση προϊόντος καταγωγής ΛΔΚ που εφαρμόζεται σε «όλες τις άλλες εταιρείες» θα πρέπει, επομένως, να επεκταθεί στις εισαγωγές του ίδιου προϊόντος που δηλώνεται ότι κατασκευάζεται από την ABC Shanghai (δηλαδή το προϊόν που αποτελεί αντικείμενο της έρευνας), καθώς παράγονται στην πραγματικότητα από τη Hongguan, η οποία δεν υπόκειται σε κανέναν ατομικό δασμολογικό συντελεστή (αλλά, αντ’ αυτού, υπόκειται στον συντελεστή για «όλες τις άλλες εταιρείες»).
                  
               
                     (63)
                  
                  
                     Το άρθρο 13 παράγραφος 3 και το άρθρο 14 παράγραφος 5 του βασικού κανονισμού προβλέπουν ότι τα επεκταθέντα μέτρα θα πρέπει να εφαρμόζονται στις εισαγωγές που εισήλθαν στην Ένωση βάσει της καταγραφής που επιβάλλει ο κανονισμός για την έναρξη της έρευνας. Επομένως, θα πρέπει να εισπραχθούν δασμοί για τις καταγεγραμμένες εισαγωγές υπεροξοθειικών αλάτων καταγωγής ΛΔΚ που εισήχθησαν στην Ένωση υπό τον πρόσθετο κωδικό TARIC A820 κατά τη διάρκεια της περιόδου καταγραφής των εισαγωγών. Το ποσό των προς αναδρομική είσπραξη δασμών αντιντάμπινγκ θα πρέπει να είναι ο δασμός για όλες τις άλλες εταιρείες, που ανέρχεται σε 71,8 %.
                  
               4.   ΚΟΙΝΟΠΟΙΗΣΗ
         
         
                     (64)
                  
                  
                     Η Επιτροπή ενημέρωσε όλα τα ενδιαφερόμενα μέρη σχετικά με τα ουσιώδη πραγματικά περιστατικά και το σκεπτικό που οδήγησαν στα ανωτέρω συμπεράσματα και τα κάλεσε να υποβάλουν τις παρατηρήσεις τους. Οι προφορικές και γραπτές παρατηρήσεις που υπέβαλαν τα μέρη ελήφθησαν υπόψη κατά περίπτωση.
                  
               
                     (65)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί με το άρθρο 15 παράγραφος 1 του βασικού κανονισμού,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Ο οριστικός δασμός αντιντάμπινγκ ύψους 71,8 % που εφαρμόζεται σε «όλες τις άλλες εταιρείες», ο οποίος επιβλήθηκε με το άρθρο 1 παράγραφος 2 του εκτελεστικού κανονισμού (ΕΕ) 2020/39 της Επιτροπής στις εισαγωγές υπεροξοθειικών (υπερθειικών) αλάτων, συμπεριλαμβανομένου του θειικού υπεροξυμονοθειικού καλίου, που επί του παρόντος υπάγονται στους κωδικούς ΣΟ 2833 40 00 και ex 2842 90 80 (κωδικός TARIC 2842908020), καταγωγής Λαϊκής Δημοκρατίας της Κίνας, επεκτείνεται από τις 27 Σεπτεμβρίου 2019 στις εισαγωγές που έχουν δηλωθεί ότι έχουν παραχθεί από την εταιρεία ABC Chemicals (Shanghai) Co., Ltd υπό τον πρόσθετο κωδικό TARIC A820. Διατηρείται ο πρόσθετος κωδικός TARIC A820, όπως αναφέρεται στο άρθρο 1 παράγραφος 2 του εκτελεστικού κανονισμού (ΕΕ) 2020/39 της Επιτροπής.
            
            
               2.   Ο πίνακας του άρθρου 1 παράγραφος 2 του εκτελεστικού κανονισμού (ΕΕ) 2020/39 της Επιτροπής αντικαθίσταται από τον ακόλουθο πίνακα:
               
                           Εταιρεία
                        
                        
                           Δασμός (%)
                        
                        
                           Πρόσθετος κωδικός TARIC
                        
                     
                           ABC Chemicals (Shanghai) Co., Ltd, Σαγκάη
                        
                        
                           71,8 %
                        
                        
                           A820
                        
                     
                           United Initiators Shanghai Co., Ltd
                        
                        
                           24,5 %
                        
                        
                           A821
                        
                     
                           Όλες οι άλλες εταιρείες
                        
                        
                           71,8 %
                        
                        
                           A999
                        
                     
            
               3.   Ο δασμός που επεκτείνεται σύμφωνα με την παράγραφο 1 του παρόντος άρθρου εισπράττεται για τις εισαγωγές που έχουν καταγραφεί σύμφωνα με το άρθρο 2 του εκτελεστικού κανονισμού (ΕΕ) 2019/1584 της Επιτροπής και σύμφωνα με το άρθρο 13 παράγραφος 3 και το άρθρο 14 παράγραφος 5 του κανονισμού (ΕΕ) 2016/1036 για την εταιρεία ABC Chemicals (Shanghai) Co., Ltd.
            
            
               4.   Το ποσό των δασμών αντιντάμπινγκ που θα πρέπει να εισπραχθεί αναδρομικά είναι αυτό που προκύπτει από την εφαρμογή του δασμού αντιντάμπινγκ 71,8 % που εφαρμόζεται σε «όλες τις άλλες εταιρείες». Εκτός αν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς.
            
         
         
            Άρθρο 2
            Οι τελωνειακές αρχές καλούνται να διακόψουν την καταγραφή των εισαγωγών που επιβλήθηκε σύμφωνα με το άρθρο 2 του εκτελεστικού κανονισμού (ΕΕ) 2019/1584 της Επιτροπής, της 26ης Σεπτεμβρίου 2019.
         
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 31 Μαρτίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21, όπως τροποποιήθηκε τελευταία με τον κανονισμό (ΕΕ) 2018/825 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την τροποποίηση του κανονισμού (ΕΕ) 2016/1036 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης και του κανονισμού (ΕΕ) 2016/1037 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (ΕΕ L 143 της 7.6.2018, σ. 1).
         
            (2)  Κανονισμός (ΕΚ) αριθ. 1184/2007 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές υπεροξοθειικών (υπερθειικών) αλάτων, καταγωγής Ηνωμένων Πολιτειών της Αμερικής, Λαϊκής Δημοκρατίας της Κίνας και Ταϊβάν (ΕΕ L 265 της 11.10.2007, σ. 1).
         
            (3)  Εκτελεστικός κανονισμός (ΕΕ) αριθ. 1343/2013 του Συμβουλίου για την επιβολή οριστικού δασμού αντιντάμπινγκ στις εισαγωγές υπεροξοθειικών (υπερθειικών) αλάτων καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης ισχύος των μέτρων αντιντάμπινγκ σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 (ΕΕ L 338 της 17.12.2013, σ. 11).
         
            (4)  Ανακοίνωση για την επικείμενη λήξη ορισμένων μέτρων αντιντάμπινγκ (ΕΕ C 110 της 23.3.2018, σ. 29).
         
            (5)  Ανακοίνωση για την έναρξη επανεξέτασης ενόψει της λήξης της ισχύος των μέτρων αντιντάμπινγκ που εφαρμόζονται στις εισαγωγές υπεροξοθειικών (υπερθειικών) αλάτων καταγωγής Λαϊκής Δημοκρατίας της Κίνας (ΕΕ C 454 της 17.12.2018, σ. 7).
         
            (6)  Εκτελεστικός κανονισμός (ΕΕ) αριθ. 2020/39 της Επιτροπής, της 16ης Ιανουαρίου 2020, για την επιβολή οριστικού δασμού αντιντάμπινγκ στις εισαγωγές υπεροξοθειικών (υπερθειικών) αλάτων καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης της ισχύος των μέτρων αντιντάμπινγκ σύμφωνα με το άρθρο 11 παράγραφος 2 του κανονισμού (ΕΕ) 2016/1036 (ΕΕ L 13 της 17.1.2020, σ. 18).
         
            (7)  Εκτελεστικός κανονισμός (ΕΕ) 2019/1584 της Επιτροπής, της 25ης Σεπτεμβρίου 2019, για την έναρξη έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 1343/2013 του Συμβουλίου στις εισαγωγές υπεροξοθειικών (υπερθειικών) αλάτων καταγωγής Λαϊκής Δημοκρατίας της Κίνας και για την υπαγωγή των εν λόγω εισαγωγών σε καταγραφή (ΕΕ L 246 της 26.9.2019, σ. 19).
         
            (8)  Μήνυμα ηλεκτρονικού ταχυδρομείου, της 14ης Ιουνίου 2019, από τις γερμανικές τελωνειακές αρχές προς την Ευρωπαϊκή Επιτροπή.
         
            (9)  Δεν δόθηκε συγκεκριμένη ημερομηνία στην απάντηση στο ερωτηματολόγιο.
         
            (10)  Δεν δόθηκε συγκεκριμένη ημερομηνία στην απάντηση στο ερωτηματολόγιο.
         
            (11)  Εκτελεστικός κανονισμός (ΕΕ) αριθ. 2020/39 της Επιτροπής, της 16ης Ιανουαρίου 2020, για την επιβολή οριστικού δασμού αντιντάμπινγκ στις εισαγωγές υπεροξοθειικών (υπερθειικών) αλάτων καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης της ισχύος των μέτρων αντιντάμπινγκ σύμφωνα με το άρθρο 11 παράγραφος 2 του κανονισμού (ΕΕ) 2016/1036 (ΕΕ L 13 της 17.1.2020, σ. 18).